OpenLLM-France/wikimedia huggingface dataset:
# Magda Lenkei

Magda Lenkei (Budapest, 18 d'agost de 1916 - 4 de maig de 1998) va ser una nedadora hongaresa que va competir durant la dècada de 1930.
El 1931 guanyà la medalla de bronze en els 4×100 metres lliures del Campionat d'Europa de natació que es va disputar a París. El 1936 va prendre part en els Jocs Olímpics de Berlín, on disputà dues proves del programa de natació. Fou quarta en els 4x100 metres lliures i quedà eliminada en sèries dels 100 metres lliures.

## Referències

* ↑ «Magda Lenkei Olympic Results». sports-reference.com. Arxivat de l'original el 18 d'abril 2020. [Consulta: 13 juny 2019].
# Gunnar Jamvold

Gunnar Petter Jamvold (Horten, Vestfold, 22 d'abril de 1896 - Horten, Vestfold, 9 de setembre de 1984) va ser un regatista noruec que va competir a començaments del segle xx. Era cosí del també regatista Peter Jamvold.
El 1920 va prendre part en els Jocs Olímpics d'Anvers, on va guanyar la medalla d'or en els 10 metres (1907 rating) del programa de vela, a bord de l'Eleda.

## Referències

* 1 2 «Gunnar Jamvold Olympic Results». sports-reference.com. Arxivat de l'original el 13 de desembre 2012. [Consulta: 28 setembre 2017].
# Edward Cook

Edward Tiffin Cook, Jr. (Chillicothe, Ohio, 27 de novembre de 1888 – Chillicothe, 18 d'octubre de 1972) va ser un atleta estatunidenc, especialitzat en el salt de perxa, que va competir a primers del segle xx.
El 1908 va prendre part en els Jocs Olímpics de Londres, on va guanyar la medalla d'or de la prova de salt de perxa del programa d'atletisme. Amb un millor salt de 3m 71cm, la mateixa alçada superada per Alfred Gilbert, aconseguí el batre el rècord olímpic. També disputà la prova del salt de llargada, on finalitzà en quarta posició.
Cook també guanyà el campionat IC4A de salt de llargada de 1908 i 1909, i el de l'AAU de salt de perxa de 1907 i 1911. El 1910 es graduà a la Universitat Cornell i posteriorment treballà com a granger i director del First National Bank de Chillicothe.

## Referències

* 1 2 «Ed Cook Olympic Results». sports-reference.com. Arxivat de l'original el 13 de desembre 2013. [Consulta: 7 novembre 2015].
# Arthur Knautz

Arthur Knautz (Daaden, 20 de març de 1911 - Bélgorod, 6 d'agost de 1943) fou un jugador d'handbol alemany que va competir durant la dècada de 1930.
El 1936 va prendre part en els Jocs Olímpics de Berlín, on guanyà la medalla d'or en la competició d'handbol. En el seu palmarès també destaquen la Lliga alemanya de 1936 i el Campionat de Westfàlia de 1933 a 1935.
Soldat professional, morí en acció durant la Segona Guerra Mundial.

## Referències

* 1 2 «Arthur Knautz Olympic Results». sports-reference.com. Arxivat de l'original el 15 de març 2009. [Consulta: 11 desembre 2018].
* ↑ «Olympians Who Were Killed or Missing in Action or Died as a Result of War». Sports Reference. Arxivat de l'original el 17 d'abril 2020. [Consulta: 24 juliol 2018].
# Daptocephalus

Daptocephalus és un gènere extint de sinàpsids de la superfamília dels dicinodontoïdeus que visqueren al sud d'Àfrica durant el Permià mitjà i superior. Se n'han trobat restes fòssils a Sud-àfrica i Tanzània. Es caracteritza per la combinació d'un musell alt i amb un pendent molt pronunciat, ullals que apunten cap al ventre, l'estretor de la porció palatina de la premaxil·la, la cresta interorbitària mediana, la barra intertemporal llarga i extremament estreta, l'orientació vertical dels postorbitals a la barra intertemporal, la branca zigomàtica de l'escatós alta i arrodonida a l'extrem posterior i una placa pterigoidal mediana ampla sense cresta esofàgica ben desenvolupada. A diferència de Dinanomodon, no té la punta premaxil·lar del bec amb forma de ganxo. Presenta apòfisis anteriors febles dels frontals, però manca d'apòfisis llargues i primes adjacents o pròximes a la premaxil·la, a diferència de Dinanomodon i el vivaxosaure. Fou considerat monotípic fins al 2019, quan l'espècie Dicynodon huenei fou reassignada a aquest gènere.

## Referències

* 1 2 Entrada «Daptocephalus» de la Paleobiology Database (en anglès). [Consulta: 20 desembre 2022].
* ↑ Kammerer, 2019, p. 12.
* ↑ Kammerer, 2019, p. 1.

## Bibliografia

* Kammerer, C. F. «Revision of the Tanzanian dicynodont Dicynodon huenei (Therapsida: Anomodontia) from the Permian Usili Formation» (en anglès). PeerJ, 7, 2019, pàg. e7420. DOI: 10.7717/peerj.7420.
# Mesonyx

Mesonyx és una gènere extint de mamífers de la família dels mesoníquids que visqueren a Àsia i Nord-amèrica durant l'Eocè.
Feia aproximadament 150 cm de llargada (sense comptar la cua) i pesava entre 20 i 35 kg. Ocupava el nínxol ecològic que avui en dia correspon als carnívors de grans dimensions.

## Referències

* ↑ Entrada «Mesonyx» de la Paleobiology Database (en anglès). [Consulta: 20 desembre 2022].
* ↑ B. S., Universitat Cornell. «53. Mesonyx» (en anglès). The Giant Mammals of the Cenozoic Era. [Consulta: 30 maig 2020].
# Jerry Siegel

Jerome "Jerry" Siegel, també conegut com a Joe Carter (17 d'octubre de 1914 – 28 de gener de 1996) va ser el co-creador de Superman (amb Joe Shuster), el primer dels grans superherois del còmic i un dels personatges de ficció més important del segle xx.

## Biografia
### Primers anys

Fill d'immigrants jueus de Lituània, Siegel era el més petit de sis germans. El seu pare, Mitchell, era un pintor de cartells i va recolzar les inclinacions artístiques del seu fill. Tràgicament, Mitchell Siegel va ser mort d'un tret fet per un lladre a la seva botiga quan Jerry Siegel estava encara a la junior high school.
Siegel era un gran aficionat a les pel·lícules, còmics, i, especialment, revistes pulp de ciència-ficció. L'any 1929, Siegel va publicar el que pot ser el primer fanzine de ciència-ficció, "Cosmic Stories", que feia a mà amb una màquina d'escriure i anunciava a la secció d'anuncis classificats de la revista "Science Wonder Stories".
Siegel va anar a la Glenville High School on va treballar al periòdic setmanal de l'escola, The Torch (la torxa). Era un estudiant tímid, no gaire popular, però es va donar a conèixer gràcies a una paròdia del personatge de Tarzan, "Goober the Mighty". A Glenville va conèixer qui seria el seu col·laborador en el futur, Joe Shuster. L'equip d'escriptor i dibuixant van entrar al món del còmic amb la revista "More Fun Comics", de l'editorial Major Malcolm Wheeler-Nicholson, debutant amb l'aventurer mosqueter "Henri Duval" i amb la tira del lluitador contra el crim "Dr. Occult" al "More Fun" número 6 (octubre del 1935).

### Superman

Siegel i Shuster van crear Superman. Van utilitzar una primera versió del personatge a contes curts i a una proposta de còmic l'any 1933. Anys després, el 1938, l'editor Vin Sullivan la va escollir com a la història de portada pel Action Comics número 1 (juny del 1938). L'any següent, Siegel i Shuster van començar a publicar la tira diària sindicada de Superman.
El 1946, Siegel i Shuster, apropant-se al final del contracte de deu anys per fer històries de Superman, van demandar a la National sobre els drets dels personatges. Després de dos anys de lluita, van aconseguir els drets de Superboy, que van tornar a vendre a la National per $100,000. Aquest fet va tallar la seva relació l'editorial per una dècada. L'any 1947, l'equip es va tornar a unir amb l'editor Vin Sullivan, ara el fundador i editor de la companya de còmics Magazine Enterprises; on van crear al personatge Funnyman. Al principi dels anys 1950, Siegel va ser director artístic dels còmics de l'editorial Ziff-Davis, més tard, el 1959, va tornar a DC on va escriure noves històries de Superman. Va tornar a demandar a DC sobre els drets de Superman una altra vegada el 1967.

## Enllaços externs

* Breu biografia de Siegel Arxivat 2007-07-07 a Wayback Machine.
* La història de Superman (amb enllaços a alguns dels primers treballs de Siegel) Arxivat 2007-07-17 a Wayback Machine.
# Eugen Lunde

Eugen Lunde (Christiania, 18 de maig de 1887 - Oslo, 17 de juny de 1963) va ser un regatista noruec que va competir a començaments del segle xx. Era el pare de Peder Lunde, sogre de Vibeke Lunde, avi de Peder Lunde Jr. i besavi de Jeanette Lunde, tots ells regatistes olímpics de Noruega.
El 1924 va prendre part en els Jocs Olímpics de París, on va guanyar la medalla d'or en la regata de 6 metres del programa de vela, a bord de l'Elisabeth V, junt a Christopher Dahl i Anders Lundgren.

## Referències

* 1 2 «Eugen Lunde Olympic Results». sports-reference.com. Arxivat de l'original el 2012-12-18. [Consulta: 10 març 2018].
# Magnus Herseth

Magnus "Max" Herseth (Oslo, 25 d'abril de 1892 – International Falls, Minnesota, Estats Units, 13 de setembre de 1976) va ser un remer noruec que va competir a començaments del segle xx.
El 1912 va prendre part en els Jocs Olímpics d'Estocolm, on guanyà la medalla de bronze en la competició del quatre amb timoner, inriggers del programa de rem, formant equip amb Claus Høyer, Reidar Holter, Frithjof Olstad i Olav Bjørnstad.

## Referències

* ↑ «Max Herseth Olympic Results». sports-reference.com. Arxivat de l'original el 17 de desembre 2012. [Consulta: 14 febrer 2017].
# Halfdan Hansen

Halfdan Nicolai Hansen (Oslo, 16 d'octubre de 1883 - Grotli, Skjåk, Oppland, 1 d'abril de 1953) va ser un regatista noruec que va competir a començaments del segle xx.
El 1912 va prendre part en els Jocs Olímpics d'Estocolm, on va guanyar la medalla d'or en la categoria de 12 metres del programa de vela, a bord del Magda IX.

## Referències

* ↑ «Halfdan Hansen Olympic Results». sports-reference.com. Arxivat de l'original el 2016-03-05. [Consulta: 9 març 2017].
# Bam

* Per a altres significats sobre Barcelona Acció Musical, vegeu «BAM».
Bam és una ciutat de l'Iran a la província de Kerman, centre del comtat de Bam al sud-oest del gran de desert de Dasht-i Lut, a 193 km de Kirman, a uns 1.100 metres sobre el nivell de la mar. Tenia 430.000 habitants abans del terratrèmol de 26 de desembre de 2003, que va causar milers de morts. De Bam, destacava la ciutadella o Arg-é Bam, destruïda pel terratrèmol i que és reconstruïda; fou declarada Patrimoni de la Humanitat per la Unesco el 2004. També la ciutat s'ha reconstruït segons mètodes moderns.

## Història

Fou fundada probablement en època sassànida i fou un centre comercial i estratègic. Sota domini musulmà, era un dels cinc districtes de la província de Kirman. Durant la guerra entre el saffàrida Yaqub ibn al-Layth i els tahírides del Khorasan, va servir de presó (873). A partir del segle x, fou cèlebre per la ciutadella, considerada inexpugnable, que servia contra els atacs dels kufs i balutxis al Kirman. Al segle x, hi havia tres mesquites, una dels kharigites, i dues dels musulmans (una dins la fortalesa).
Fora d'algunes mencions aïllades, la seva història només es coneix a partir del segle xviii. El 1719 el cap dels ghalzay, Mahmud, la va ocupar, però una revolta a Kandahar el va obligar a deixar la ciutat i fortalesa al cap de pocs mesos. La va reconquerir el 1721 i la va conservar fins que fou ocupada per Nàdir-Xah Afxar el 1729/1730, que en va reforçar les defenses. A Bam, fou on Agha Muhammad Shah va fer presoner Luft Ali Khan, el darrer Zand. Agha Muhammad hi va fer construir una piràmide amb els cranis de 600 enemics. Fou ocupada per Agha Khan Mahallati durant la seva revolta i la ciutat estava llavors pràcticament en ruïnes, i en restaven només com a edificis destacats la ciutadella i la tomba de l'imam Zayd ibn Ali Zayn al-Abidin.
La ciutat moderna es va construir a uns 500 metres al sud-oest de l'antiga, dividida en quatre barris.

## Referències

* ↑ «Bam». ésAdir. [Consulta: 27 octubre 2024].
# Arthur Leighton

Arthur Francis Leighton (Esk, Queensland, Austràlia, 6 de març de 1889 - Walsall, West Midlands, 15 de juny de 1939) va ser un jugador d'hoquei sobre herba britànic que va competir a començaments del segle xx.
El 1920 va prendre part en els Jocs Olímpics d'Anvers, on va guanyar la medalla d'or com a membre de l'equip britànic en la competició d'hoquei sobre herba.

## Referències

* ↑ «Arthur Leighton Olympic Results». sports-reference.com. Arxivat de l'original el 16 de desembre 2012. [Consulta: 6 agost 2017].
# Sociedad Cultural Deportiva Durango

La Sociedad Cultural Deportiva Durango, o més planerament la Cultural de Durango, és un club de futbol basc radicat a la localitat biscaïna de Durango. Fundat el 1919 juga en Tercera Divisió - Grup 4, i disputa els partits de casa a l'Estadi Tabira, amb una capacitat de 3.000 espectadors.

## Història

La temporada 2017-18 el club va guanyar el Grup 4 de la Tercera Divisió i va ascendir a Segona Divisió B.
* 7 temporades a Segona Divisió B
* 40 temporades a Tercera Divisió

## Palmarès

* Tercera Divisió: 1982–83, 1986–87, 2017–18

## Referències

* ↑ «The latest news from SCD Durango: squad, results, table» (en anglès). www.besoccer.com. [Consulta: 17 agost 2020].
* ↑ «Estadio Tabira, Durango (Spain)» (en anglès).
* ↑ «Histórico SCD Durango - Tercera División G 4». www.resultados-futbol.com. [Consulta: 19 novembre 2019].

## Enllaços externs

* Pàgina web oficial (en castellà)
* Perfil d'equip a Futbolme (en castellà)
* Club & stadium history - Estadios de España (anglès)
# Mel Blanc

Melvin Jerome "Mel" Blanc (San Francisco, Califòrnia, 30 de maig de 1908 – Los Angeles, Califòrnia 10 de juliol de 1989) va ser un actor de doblatge i comediant estatunidenc, recordat per la seua llarga carrera com a doblador, en què va posar veu a multitud de personatges de dibuixos animats de l'època daurada de l'animació estatunidenca, a destacar Bugs Bunny, però també altres personatges de les sèries Looney Tunes de Warner Brothers, o les sèries de Hanna-Barbera. La qualitat del seu treball li va fer valdre l'apel·latiu d'home de les cent veus, a banda de ser considerat com un dels treballadors que més han influït en la indústria del doblatge nord-americà. També va ser el primer doblador de Woody Woodpecker, que li ha donat la seua característica rialla.

## Vegeu també

* Hare Conditioned
* Private Snafu

## Referències

* ↑ Mel Blanc's bio at Ochcom.org
# Ferdinand Schlatter

Ferdinand Schlatter va ser un regatista francès, que va competir a cavall del segle xix i el segle xx. El 1900 va prendre part en els Jocs Olímpics de París on participà en diferents proves del programa de vela. Guanyà una medalla de bronze en la primera cursa de la categoria de 2 a 3 tones, junt a de Cottignon i Émile Jean-Fontaine. La segona cursa d'aquesta mateixa modalitat no la pogué finalitzar, com tampoc la cursa de la classe oberta.

## Referències

* ↑ «Ferdinand Schlatter Olympic Results». sports-reference.com. Arxivat de l'original el 14 de desembre 2012. [Consulta: 23 octubre 2015].
# Geely

Geely (oficialment Zhejiang Geely Holding Group Co. Ltd) és una empresa multinacional de producció d'automòbils d'origen xinès, amb seu a Hangzhou, Zhejiang. Produeix i ven vehicles de passatgers sota les marques Geely Auto i Lynk & Co, que formen part de la unitat de negoci Geely Auto Group, juntament amb les seves filials i joint ventures com ara Zeekr, Volvo Cars, Polestar, Proton, Smart i Lotus, així com vehicles comercials de les marques London EV Company, Radar Auto i Farizon. Produeix motocicletes sota les seves filials Zhejiang Geely Ming Industrial (Jiming i Geely), Qianjiang Motorcycle (QJMotor i Keeway) i Benelli També té una participació del 17% a Aston Martin i posseeix la meitat de Horse Powertrain, una empresa conjunta de fabricació de motors amb Renault.
Geely és el propietari del fabricant suec Volvo des de 2010, quan va comprar aquesta empresa a la Ford Motor Company. En una altra operació, va comprar la totalitat del fabricant britànic de taxis The London Electric Vehicle Company el 2013. El juny de 2017, Geely també va comprar el 49,9% del capital de l'empresa de automòbils de Malàisia PROTON Holdings. L'acord es vist com un pas important pel fabricant d'automòbils xinès en la seva búsqueda de penetrar a la lucrativa regió ASEAN. També va adquirir una participació majoritària del 51% en el fabricant d'automòbils britànic Lotus Cars. La subsidiària de Geely, Geely Automobile Holdings Ltd (en xinès: 吉利汽车; en pinyin: Jílì Qìchē) (SEHK: 175), cotitza a la Borsa de Hong Kong, i forma part de l'índex Hang Seng des del 13 de febrer de 2017.

## Referències

* ↑ «Aston Martin Attracts Chinese Carmaker Geely as Shareholder». , 30-09-2022.
* ↑ «Aston Martin appoints Geely CEO to board». Automotive News Europe. [Consulta: 26 abril 2024].
* ↑ Nicholson, Chris V. «Geely of China Completes Acquisition of Volvo». The New York Times, 02-08-2010 [Consulta: 13 febrer 2017].
* ↑ Murphy, Colum; Sonne, Paul «Geely Buys Maker of London Cabs». Wall Street Journal, 01-02-2013 [Consulta: 13 febrer 2017].
* ↑ «China's Geely to hold Proton and Lotus shares, says DRB-Hicom» (en anglès). The Edge Markets, 29-09-2017. [Consulta: 4 octubre 2021].
* ↑ «About Geely». Geely. Arxivat de l'original el 4 de desembre de 2010.
* ↑ «Geely Automobile to join Hang Seng Index, Li & Fung to be removed». Reuters, 10-02-2017 [Consulta: 13 febrer 2017].

## Enllaços externs

* Pàgina web oficial de Geely Holding Group
* Kandi
# Halfdan Schjøtt

Halfdan Schjøtt (Bergen, Hordaland, 26 de desembre de 1893 - Bergen, Hordaland, 14 de febrer de 1974) va ser un regatista noruec que va competir a començaments del segle xx. Era cosí del també regatista Trygve Schjøtt.
El 1920 va prendre part en els Jocs Olímpics d'Anvers, on va guanyar la medalla d'or en els 10 metres (1919 rating) del programa de vela, a bord del Mosk II.

## Referències

* 1 2 «Halfdan Schjøtt Olympic Results». sports-reference.com. Arxivat de l'original el 14 de desembre 2012. [Consulta: 28 setembre 2017].
# Frank Irons

Francis "Frank" Cleveland Irons (Des Moines, Iowa, 23 de març de 1886 – Palatine, Illinois, 19 de juny de 1942) va ser un atleta estatunidenc que va competir a primers del segle xx.
El 1908 va prendre part en els Jocs Olímpics de Londres, on va guanyar la medalla d'or en la prova del salt de llargada. En el salt d'alçada aturat fou vuitè i en el triple salt setzè, mentre es desconeix el resultat obtingut en el salt de llargada aturat.
Quatre anys més tard, als Jocs d'Estocolm, acabà en novena posició del salt de llargada, alhora que disputava la competició de demostració del beisbol.

## Referències

* 1 2 «Frank Irons Olympic Results». sports-reference.com. Arxivat de l'original el 8 d’octubre 2009. [Consulta: 24 novembre 2015].
# Arvid Wallman

Arvid Håkan Herbert Carlsson "Fågeln" Wallman (Göteborg, 3 de febre de 1901 – Västra Frölunda, 25 d'octubre de 1982) va ser un saltador suec que va competir a començaments del segle xx. Era l'avi de la també saltadora Susanne Wetteskog.
El 1920 va prendre part en els Jocs Olímpics d'Anvers, on va disputar la prova de palanca alta del programa de salts. En aquesta prova guanyà la medalla d'or.
Quatre anys més tard, als Jocs de París, finalitzà en vuitena posició en la mateixa prova del programa de salts.
Després de graduar-se el 1923 per la Universitat Tecnològica de Chalmers va treballar com enginyer civil.

## Referències

* 1 2 3 «Arvid Wallman Olympic Results». sports-reference.com. Arxivat de l'original el 16 de desembre 2012. [Consulta: 4 juliol 2017].
* 1 2 Arvid Wallman. Comitè Olímpic Suec
# Dinanomodon gilli

Dinanomodon gilli és una espècie de sinàpsid extint que visqué entre el Permià superior i el Triàsic inferior en allò que avui en dia és Sud-àfrica. Es tracta de l'única espècie reconeguda del gènere Dinanomodon. Era un dicinodont encara més gros que Aulacocephalodon i tenia el musell estret i punxegut, possiblement una adaptació per brostejar fulles situades a gran altura. Aquest mode d'alimentació és comparable al del rinoceront negre d'avui en dia.

## Referències

* 1 2 Entrada «Dinanomodon gilli» de la Paleobiology Database (en anglès). [Consulta: 20 desembre 2022].
* ↑ Kemp, 2005, p. 49.

## Bibliografia

* Kemp, T. S. The Origin and Evolution of Mammals (en anglès). Oxford University Press, 2005. ISBN 9780198507611.
# Ankalagon saurognathus

Ankalagon saurognathus és una espècie de mamífer mesonic extint de la família dels mesoníquids. Visqué durant el període Paleocè. Se n'han trobat restes fòssils als Estats Units. Tenia una dieta carnívora.

## Referències

* ↑ Entrada «Ankalagon saurognathus» de la Paleobiology Database (en anglès). [Consulta: 20 desembre 2022].
# Boris Vallejo

Boris Vallejo (Lima, 8 de gener de 1941) és un dibuixant nascut al Perú. Boris va emigrar als Estats Units el 1964, on resideix actualment a Allentown, Pennsilvània. Amb freqüència treballa amb Julie Bell, la seva esposa, pintora i model.
Vallejo dibuixa gairebé exclusivament per als gèneres fantàstics i eròtics. Els seus dibuixos han il·lustrat la portada de dotzenes d'obres de ciència-ficció i han estat presentats en unes sèrie de calendaris que s'han convertit en best-sellers. Vallejo ha creat pòster per a pel·lícules, com Barbarian Queen and National Lampoon's Vacation. Vallejo té dos fills d'un matrimoni anterior, un dels quals, Dorian Vallejo, també ha treballat en el gènere de fantasia.
Els dibuixos de Vallejo mostren típicament a déus, monstres i/o musculats bàrbars (homes o dones) en plena batalla. Les seves últimes històries s'inclinen més cap al costat eròtic, encara que segueixen conservant els temes de fantasia.
Famoses són les seves portades per a The Savage Sword Conan, entre les quals destaquen els nombres 1 i 10.

## Publicacions

Molts llibres han recollit l'art de Vallejo, entre ells:

### En espanyol

* Dreams: The Art of Boris Vallejo (1999) Norma Editorial
* Fantasía Digital (2003) amb Julie Bell Norma Editorial
* Imaginistix (2007) amb Julie Bell Norma Editorial

### En anglès

* Mirage (1997)
* Fantasy Art Techniques (1985)
* The Fantastic Art of Boris Vallejo (1980)

## Referències

* ↑ Comics Buyer's Guide #1650; Febrero de 2009; Página 107
* 1 2 «Erotokitsch master: Boris Vallejo» (en anglès). Boing Boing, 30-11-2004.
* ↑ «Savage Sword of Conan Covers».
# Francisco Sánchez Luna

Francisco Sánchez Luna, conegut com a Kiko Sánchez, (Alacant, 19 ed setembre de 1965) és un regatista alacantí, ja retirat, que aconseguí guanyar una medalla d'or en els Jocs Olímpics d'Estiu de 1992 celebrats a Barcelona. També ha exercit com a polític, on ha ocupat el càrrec de regidor de l'Ajuntament d'Alacant.
Actualment es troba immers en dos processos judicials: en un dels processos, està acusat de prevaricació, suborn i falsedat en document públic, i la Fiscalia demana per a ell cinc anys i mig de presó i 22 anys d'inhabilitació per a exercir càrrec públic; a l'altre procés judicial ha estat detingut acusat de frau fiscal.

## Carrera esportiva

Va participar, als 22 anys, en els Jocs Olímpics d'Estiu de 1992 celebrats a Barcelona (Catalunya), on aconseguí guanyar la medalla d'or en la prova masculina de la classe 470 juntament amb Jordi Calafat. Al costat d'aquest també participà en els Jocs Olímpics d'Estiu de 1996 realitzats a Atlanta (Estats Units), finalitzant en novena posició en la prova masculina de la classe 470.
Al llarg de la seva carrera ha guanyat 4 medalles en el Campionat del Món de vela en la classe 470, destacant les medalles d'or aconseguides l'any 1992 i 1993.

## Frau fiscal

El 4 de març de 2014, Francisco Sánchez Luna és detingut junt a altres 8 persones acusades d'un presumpte frau fiscal de al voltant de 700.000 euros. Als detinguts se'ls imputen els delictes de frau a Hisenda, blanqueig de capitals i falsedat de documents mercantils.

## Referències

* ↑ «Anticorrupción pide más de 5 años de cárcel para el exedil Kiko Sánchez por los telecentros de Alicante». Información, 16-10-2013.
* 1 2 «Detenido el exedil Kiko Sánchez, su padre y dos hermanos por un fraude fiscal de casi 700.000 €». Información, 05-03-2014.

## Enllaços externs

* (anglès) www.470.org - medallistes Arxivat 2010-12-24 a Wayback Machine.